Udtalelse om Kommissionens forslag til Rådets forordning (EF) om ændring af Rådets forordning (EØF) nr. 1766/92 om den fælles markedsordning for korn og Rådets forordning (EF) nr. 1868/94 om en kvoteordning for produktionen af kartoffelstivelse (95/C 236/15)

Rådet besluttede den 28. marts 1995 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Antoon Stokkers til ordfører. Sektionen vedtog sin udtalelse den 4. maj 1995.

Det Økonomiske og Sociale Udvalg vedtog på sin 326. plenarforsamling af 31. maj og 1. juni 1995, mødet den 31. maj 1995, enstemmigt følgende udtalelse.

1. Indledning

1.1. Kommissionens forslag bygger på traktatens artikel 42 og 43. Det tager sigte på at udvide den kvoteordning for produktionen af kartoffelstivelse, som Rådet vedtog den 27. juli 1994, til også at omfatte de nye medlemsstater.

1.2. Samtidig tilpasses den nuværende version af Rådets forordning:

- for at sikre at landbrugeren kun får udbetalt udligningsbeløb for den mængde kartofler, der svarer til stivelsesfremstillingsvirksomhedens kvote,

- for at rette fejl, der kan føre til mistolkning af, hvor stor en mængde der er pligt til at eksportere uden restitution.

2. Generelle bemærkninger

2.1. ØSU konstaterer, at den foreslåede kvotetildeling til Østrig, Finland og Sverige sker på basis af den mængde kartoffelstivelse, der i 1993 blev ydet national støtte for i disse lande.

2.2. Den valgte referenceperiode er for de nye medlemsstater en anden en den, der blev anvendt ved kvotetildelingen til de andre medlemsstater.

2.3. ØSU konstaterer, at forslaget ikke tildeler de nye medlemsstater de mængder, de har anmodet om. Dette var dog heller ikke tilfældet ved kvotetildelingen til de gamle medlemsstater.

2.3.1. ØSU mener, at den markedsorientering, der tilstræbes med kvoteordningen, må være udgangspunktet for tildeling af ekstra kvoter.

2.3.2. ØSU kræver, at der i 1997 ved kvoteordningens evaluering og tilpasning til markedets udvikling også gives prioritet til den allerede nu eksisterende produktionskapacitet og den igangværende kapacitetsudvidelse, hvortil der for øjeblikket ikke kan tildeles nogen ekstra kvote.

2.4. ØSU minder om, at det i sin udtalelse om Kommissionens forslag om fastsættelse af priser for landbrugsprodukter og dertil knyttede foranstaltninger 1994/1995 () slog til lyd for en vis fleksibilitet i forvaltningen af kvoteordningen for produktionen af kartoffelstivelse.

2.5. Den tilstræbte fleksibilitet skal bl.a. gå ud på, at en kartoffelstivelsesfabrikant ud over den kvote, han har fået tildelt for én salgsperiode, skal kunne bruge mere ned de nu gældende 5 % (f.eks. 10 %) af kvoten i den efterfølgende periode.

2.6. Da den producerede mængde kartofler kan variere kraftigt fra år til år alt efter vejret, skal en kartoffelstivelsesfabrikant desuden kunne anvende en del af den tildelte kvote, som han ikke har kunnet udnytte i den foregående salgsperiode som følge af en beskeden kartoffelhøst.

2.7. ØSU beklager, at Kommissionen ikke har benyttet den nødvendige tilpasning af den gældende forordning til bedre at afstemme kvoteordningen på ovennævnte punkter efter kartoffelsektorens behov.

2.8. Med forbehold af ovenstående bemærkninger godkender ØSU Kommissionens forslag.

Bruxelles, den 31. maj 1995.

Carlos FERRER

Formand for

Det Økonomiske og Sociale Udvalg

() EFT nr. C 148 af 30. 5. 1994.